Illum il-Kummissjoni qed tniedi t-tieni sejħa għal proġetti li jiswew EUR 50 miljun skont l-inizjattiva Azzjonijiet Innovattivi Urbani. Bliet jistgħu japplikaw direttament u jingħataw finanzjament mill-UE għal proġetti urbani innovattivi. Fi Vjenna, one-stop shop ta' servizzi pubbliċi ġie stabbilita sabiex jakkumpanja migranti fi triqithom ta' integrazzjoni fil-belt. F'Madrid, erba' ċentri kienu stabbiliti f'żoni b'rati għoljin ta' qgħad, sabiex jinħolqu l-impjiegi fis-setturi tal-enerġija, il-mobbiltà, ir-riċiklaġġ u l-ikel filwaqt li jippromwovu l-ekonomija tas-solidarjetà. Dawn huma tnejn mit-18-il proġett rebbieħ tal-ewwel sejħa ta' Azzjonijiet Innovattivi Urbani s-sena l-oħra. Illum il-Kummissjoni qed tniedi t-tieni sejħa sabiex tippremja l-iktar proġetti innovattivi mressqa mill-ibliet infushom. Il-Kummissarju għall-Politika Reġjonali Corina Crețu qalet: “B'din l-inizjattiva, qegħdin nagħtu l-għodda lill-ibliet sabiex jiżviluppaw l-ideat tagħhom fi prattiki konkreti sabiex imbagħad inkun nista' nikkondividuhom f'livell Ewropew. Dan għax nafu li s-soluzzjonijiet għall-aktar sfidi urġenti – il-qgħad, l-esklużjoni soċjali, il-bidla fil-klima, biex insemmu wħud – se jiġu mill-bliet infushom. L-Aġenda Urbana hija preċiżament immirata sabiex tagħtihom is-setgħa u ls-saħħa li jsemmgħu leħinhom.” Is-sejħa l-ġdida, b'baġit ta' EUR 50 miljun mill-Fond Ewropew għall-Iżvilupp Reġjonali (FEŻR), se tippremja lill-proġetti l-iktar innovattivi fi tliet kategoriji, skont il-prijoritajiet tal-Aġenda Urbana għall-UE: l-integrazzjoni tal-migranti, il-mobbiltà urbana u l-ekonomija ċirkolari. Is-sejħa se tkun valida mil-lum sa nofs April 2017. Informazzjoni ġenerali Il-Patt ta' Amsterdam (30 ta' Mejju 2016) u l-Konklużjonijiet tal-Kunsill (24 ta' Ġunju 2016) nedew l-Aġenda Urbana għall-UE u stabbilixxew il-prinċipji ewlenin tagħha. Fil-qalba tal-Aġenda Urbana, 12-il sħubija jippermettu lill-ibliet, l-Istati Membri, l-Istituzzjonijiet tal-UE, l-NGOs u s-sħab kummerċjali li jaħdmu flimkien fuq bażi ugwali sabiex itejbu l-kwalità tal-ħajja f'żoni urbani. Erba' sħubiji pilota diġà bdew, dwar l-inklużjoni tal-migranti, il-kwalità tal-arja, l-abitazzjoni u l-faqar urban. F'konformità mal-prijoritajiet tematiċi tal-Aġenda Urbana, l-inizjatti Azzjonijiet Innovattivi Urbani tipprovdi bliet tal-UE b'riżorsi sabiex jiffinanzjaw proġetti innovattivi, b'pakkett totali ta' EUR 372 miljun mill-FEŻR fil-perjodu 2014-2020. Fl-ewwel sejħa, intgħażlu 18-il proġett minn 378 applikazzjoni. Aktar informazzjoni One-stop shop dwar il-politika urbana Azzjonijiet Innovattivi Urbani Twitter: @EU_Regional, @CorinaCretuEU @UIA_Initiative